b'\n_START_ARTICLE_\nOrganisation Consul\n_START_PARAGRAPH_\nOrganisation Consul (O. C.) ogs\xc3\xa5 kalt Schwarze Reichswehr, var en nasjonalistisk terroristorganisasjon som eksisterte fra 1920 til 1922 under Weimarrepublikken i Tyskland. Den var organisert som et hemmelig selskap og fors\xc3\xb8kte gjennom politiske mord \xc3\xa5 \xc3\xb8delegge republikkens demokratiske system og revidere resultatene av f\xc3\xb8rste verdenskrig, s\xc3\xa6rlig Versaillestraktaten. O. C. var milit\xc3\xa6rt organisert og hadde 5 000 medlemmer. Hovedkvarteret var i M\xc3\xbcnchen._NEWLINE_Organisasjonen som var ledet av Hermann Ehrhardt, hadde sitt utspring i det tidligere frikorpset Marinebrigade Ehrhardt som ble oppl\xc3\xb8st i 1920 etter Kappkuppet samme \xc3\xa5r. _NEWLINE_Organisation Consul sto bak flere politiske attentater (fememord), blant annet drapene p\xc3\xa5 utenriksminister Walther Rathenau og finansminister Matthias Erzberger, sannsynligvis ogs\xc3\xa5 p\xc3\xa5 politikeren Karl Gareis. O.C. fors\xc3\xb8kte ogs\xc3\xa5 \xc3\xa5 ta livet av Philipp Scheidemann. _NEWLINE_O.C. ble forbudt 21. juli 1922, men fortsatte i realiteten som Neudeutscher Bund og Bund Wiking.'